钦定古今图书集成/理学汇编/文学典/第114卷 > 郑赓居
## 钦定古今图书集成/理学汇编/文学典/第114卷 > 郑赓居

按《浙江通志》：赓居，字而名，号宝水，缙云人。少以圣贤
自励，天启丁卯举于乡。事父母极孝，一举动必禀命，
晨昏愉婉如孺子。执亲丧，水浆不入口者三日，葬则
躬营土石，天性淳笃如此。有以山林隐逸荐者，逊辞
不赴。潜心六经，而于《易》尤粹古，文词遒浑有法。其学
以主敬为宗，而外循规矱，无惭先哲云。所著有《读易
蒐》《春秋引断质疑》《语林》诸书。二子，惟飙、载飏，皆举进
士，有文名。